บอร์ด EIC เห็นพ้องให้ยกเลิกการออก-เสนอขายตั๋วแลกเงินจำนวน 390 ลบ.
บอร์ด EIC เห็นพ้องให้ยกเลิกการออกและเสนอขายตั๋วแลกเงินจำนวน 390,000,000 บาท หลังประเมินว่าถ้าออกตั๋วแลกเงินขณะนี้บริษัทต้องชำระดอกเบี้ยให้แก่ผู้ซื้อโดยไม่จำเป็น 
25 ธ.ค. 2558

บริษัท อุตสาหกรรม อีเล็คโทรนิคส์ จำกัด (มหาชน) หรือ EIC ระบุว่า ที่ประชุมคณะกรรมการบริษัทเมื่อวันที่ 24 ธันวาคม 2558 มีมติสรุปว่า สืบเนื่องจากมติที่ประชุมคณะกรรมการครั้งที่ 14/2558 เมื่อวันที่ 17 ธันวาคม 2558 มีมติให้บริษัทออกและเสนอขายตั๋วแลกเงินจำนวน 390,000,000 บาท อัตราดอกเบี้ยร้อยละ 5 ต่อปี มีกำหนดระยะเวลาชำระคืนภายใน 1 ปีนับแต่วันที่ออกตั๋วสัญญาใช้เงิน ให้แก่นาย ธีร์ภัทร สูตะบุตร กรรมการบริษัทฯ นั้น
ฝ่ายบริหารได้พิจารณาความจำเป็นในการออกและเสนอขายตั๋วแลกเงินดังกล่าวอีกครั้ง และมีความเห็นว่าหากบริษัทฯ ออกและเสนอขายตั๋วแลกเงินในตอนนี้จะทำให้บริษัทฯ ต้องชำระดอกเบี้ยให้แก่ผู้ซื้อโดยไม่จำเป็น โดยฝ่ายบริหารเห็นว่าบริษัทฯ ควรจะพักการออกตั๋วแลกเงินนี้ไว้ก่อนจนกว่าบริษัทฯ จะสามารถคัดเลือกโครงการลงทุนใหม่ให้แก่บริษัทฯ ได้ชัดเจนก่อน
ดังนั้น ฝ่ายบริหารจึงมีความเห็นว่าบริษัทฯ ยังไม่มีความจำเป็นที่จะต้องระดมทุนโดยการออกและเสนอขายตั๋วแลกเงินในขณะนี้ และแนะนำให้ที่ประชุมพิจารณายกเลิกการออกและเสนอขายตั๋วแลกเงินดังกล่าวที่ประชุมคณะกรรมการบริษัทครั้งที่ 15/2558 เมื่อวันที่ 24 ธันวาคม 2558 มีมติอนุมัติให้บริษัทฯ ยกเลิกการออกและเสนอขายตั๋วแลกเงินจำนวน 390,000,000 บาท จนกว่าบริษัทฯ จะสามารถคัดเลือกโครงการลงทุนใหม่ให้แก่บริษัทฯ ได้ชัดเจนก่อน